เผยแพร่: 5 มิ.ย. 2562 15:44 ปรับปรุง: 5 มิ.ย. 2562 15:46 โดย: ผู้จัดการออนไลน์
แม้เกมใหม่ที่หลายคนใจจดรอกันมานานอย่าง Death Stranding จะปล่อยเทรลเลอร์ตัวอย่างเต็มที่โชว์ให้เห็นระบบเกมเพลย์ต่างๆไปบ้างแล้วก่อนหน้านี้ แต่นั่นก็ไม่ได้ทำให้แฟนๆถึงกับตาสว่างเคลียร์กระจ่างสักเท่าไหร่ หนำซ้ำล่าสุดยังมีเรื่องชวนงงเข้าไปอีก ตามข้อความทวีตของ "ฮิเดโอะ โคจิมะ" (Hideo Kojima) ที่ออกมาแถลงย้ำชัดว่า มันจะไม่เหมือนกับผลงานเก่าๆในอดีตที่ผ่านมาของเขา
"จากการที่ตัวผมเริ่มได้ยินคำถามคล้ายกันนี้ซ้ำๆ ผมจึงอยากบอกย้ำอีกครั้งว่า DS [Death Stranding] มันไม่ใช่เกมแนวลอบเร้น แต่ก็ไม่เชิงเป็นเกมแนวยิง FPS เช่นกัน" โคจิมะ กล่าวตอบคลายความปมข้อสงสัยของแฟนๆ ที่ชอบเอาเกมนี้ไปเปรียบเทียบกับผลงานเกมสายลับเลื่องชื่ออย่าง Metal Gear Solid
— HIDEO_KOJIMA (@HIDEO_KOJIMA_EN) 5 มิถุนายน 2562
โดยทาง โคจิมะ อธิบายว่าผลงานใหม่ของเขานั้น จะฉีกแหวกแตกต่างไปจากแนวเกมตลาดในปัจจุบัน ด้วยคอนเซปต์เกมแอ็คชั่นที่เน้นหนักให้ความสำคัญในเรื่องของสายใยความผูกพันผ่านระบบ Social Strand System อันเป็นหัวใจแกนหลักของเกม พร้อมทั้งเฮียแกยังตั้งชื่อแนวเกมใหม่ของตนว่า Action Strand Game อีกด้วย
ซึ่งเหล่าสาวกก็คงต้องรอลุ้นกันว่า สุดท้ายแล้วหน้าตาของมันจะออกมาเป็นเช่นไร เมื่อตัวเกม Death Stranding ออกวางจำหน่ายเอ็กคลูซีฟลงเฉพาะเครื่องคอนโซล เพลย์สเตชัน 4 ในวันที่ 8 พฤศจิกายนปี 2019